Top Billing-aanbieder sterf in ongelukSimba Mhere. Foto: Legacy Lifestyle.co.za Simba Mhere, ŉ 31-jarige aanbieder van Top Billing op SABC3, is Saterdag in ŉ motorongeluk oorlede. Styling Concepts, wat Mhere se skakelwerk behartig, het op Twitter geskryf: “Dit is met ŉ swaar hart wat ons bevestig dat Simba Mhere vandag in ŉ tragiese ongeluk oorlede is. ŉ Persverklaring sal binnekort uitgereik word.” Mhere is sedert 2010 ŉ aanbieder op die gewilde leefstyltelevisieprogram. Meer besonderhede oor die ongeluk is nog nie beskikbaar nie. SAfm News berig egter die ongeluk het in Johannesburg plaasgevind terwyl hy in die vroeë oggendure op pad was na die OR Tambo-lughawe toe.